Ябълките имат почти същия ефект върху сърдечно-съдовите заболявания като лекарствата, но нямат странични ефекти.
Ако всеки на възраст над 50 години във Великобритания хапва по една ябълка на ден, смъртните случаи заради инфаркт и инсулт ще намалеят с 8500 годишно, заявяват учени пред Би Би Си.
Проучването е направено на базата на подробен преглед на резултатите от изследванията на стотици пациенти.
Повече от две трети от пълнолетните не приемат препоръчителните пет порции от плодове и зеленчуци всеки ден, сочат социологически изследвания. Макар че девет от всеки десет души успяват да приемат поне една от петте порции за деня, лекарите ни съветват да ядем повече плодове.
Ако пълнолетните от всички възрастови групи приемат по една порция плодове и зеленчуци повече всеки ден, около 11 000 смъртни случая заради сърдечно-съдови заболявания могат да бъдат избегнати всяка година.
Поговорката "Една ябълка на ден и нямаш нужда от лекари" е особено валидна за хората на възраст над 50 години, при които рискът от съдови заболявания е най-голям.
Учените анализирали ефекта от предписването на лекарство, което намалява холестерола, и една ябълка на ден за хората над 50 години. Ако приемем, че седем на всеки десет спазват съветите, лекарствата за холестерола ще спасят 9400, а една ябълка дневно - 8500 живота годишно.
Публикувано: 19.12.2013 / Видяно: 4543 пъти / Коментари (0)
Ключови думи: ябълки, инсулт, инфаркт, лекарства, сърдечно-съдови заболявания, плодове, зеленчуци, здраве